khistorydata/jeongjo-sjw-relations huggingface dataset:
정조 5년
以備忘記。傳于李在學曰。觀此畿伯狀辭。曲盡事情。蔑以加此。五十三十步。均之爲百步內。而前葬後葬之礙逼村戶。又無異同。無一民之爭辯。到今忽地起閙。倂與累十年或十年之舊葬。一時掘去。新溪銀溪。孰非洞中尊位乎。所謂洞民之昔諾今背於宗親伯仲之間。此豈是徒然之事也。法典自法典。事情自事情。亦係敦親之一端。御史返朝後。訖無一言之皁白。實有商量而然。道伯之說。分明是理到處。依此爲之事。回諭。李益恢金貞漢。不可無懲。亦如狀辭。待用刑時。嚴刑懲勵放送。如是決給之後。復欲越法冒葬。當倂前決勿施。以此嚴飭。其虐民擾民之罪。卿其更加盤覈。準法嚴勘事。一體回諭。
정조 5년
徐有防。以實錄廳郞廳。以摠裁官意啓曰。今此吏役。一時爲急。而堂上蔡濟恭。謂有情勢。不爲仕進。令政院卽爲牌招。使之察任。何如。傳曰。臺言不過題外之說。如是引義。雖極過當。而崇品重臣。旣遭譴罷之請。處義無怪其如許。俾之一伸廉隅。實合禮使之道。兼帶判義禁。今姑許遞。仍卽牌招仕進。當此劇熱。諸囚滯獄可悶。長堂旣以此事見解。僚堂處義。宜無異同。倂姑許遞。
정조 5년
李敬養。以備邊司言啓曰。濟州巡撫試才按査御史齎去節目。參考已行前例。磨鍊書入之意。敢啓。傳曰。知道。
정조 5년
又以吏曹言啓曰。今日本曹開坼坐起時。考見京外褒貶啓本。則掌苑別提安祜。以酣酗太過爲目。鎭安縣監李觀成。以倘能約己庶幾無過爲目。通川郡守任璛。以振刷宜勉爲目。成歡察訪吳著。以姑息損體爲目。則竝宜置下考。而置諸中考。致勤點下。依定式。下考施行。洪原縣監鄭順采。以醒時之政最爲課農爲目。則宜置中考。而置諸上考。章陵參奉李晦彬。以宜勉謹愼爲目。歙谷縣令金道淳。以邑雖最殘治宜自勵爲目。祥雲察訪鄭徵最。以益勉馬政爲目。高山察訪金復元。以益察郵弊爲目。則竝宜置下考。而置諸中考。殊無嚴明殿最之意。當該堂上提調及該道道臣。推考警責。章陵參奉罷職。兩邑守令。兩驛察訪。竝罷黜。何如。傳曰。允。
정조 5년
又以吏曹言啓曰。徽陵參奉金益休呈狀內。身病甚重。勢難察任云。依例改差。何如。傳曰。允。
정조 5년
又以吏曹言啓曰。延豊縣監朴師欽。以六年窠守令。三次居中。其不治可知。依例罷黜。敬陵令鄭梡。以三十朔窠。兩次居中。依例罷黜。何如。傳曰。允。
정조 5년
李在學。以吏曹言啓曰。本曹所屬宗簿寺官員等矣今辛丑年春夏等褒貶。當爲等第。而因本寺提調有故。不得磨勘之意。敢啓。傳曰。知道。
정조 5년
又以吏曹言啓曰。繕工監副正金純澤呈狀內。身病猝重。勢難察任云。依例改差。何如。傳曰。允。
정조 5년
又以兵曹言啓曰。刑曹啓目判付內。許聖得事。雖關紀律。姑且置之是遣。不炊之竈四字。昨已提敎如是乎。此輩豪悍特甚。安知無冒犯夜禁。乘醉踢打之擧乎。崔誡道。令兵判捉致。渠之犯夜爭鬨等罪狀。一一取招以聞。如有疑端。聖得稱名漢。亦令仍具枷杻。捉來頭面後還送事。分付兵曹爲旀。卿曹待兵曹草記批下。更良議處爲旀。大抵近來雖値不用棍之時。所謂夜禁。萬萬無形。深夜街路。行人如市。彼如誡道輩無難犯夜。固是必然之事。該廳該營。雖不用棍。亦有他可施之罰。則前後申飭之下。終不動念者。不但駭然。又若夜禁一事。朝家之必欲嚴禁者。意不特修擧國法而已是隱則。爲大將及巡將者。若觀明義錄一部。尤當痛心嚴察處也是置。更從三令之意。如是下敎。此後自掖屬院隷。以至閒雜人。而如有現發於摘奸。則大將巡將。難免重勘。以此意各別嚴飭爲旀。禁營之故放誡道。誠有是也。該大將事。殊極訝惑。令政院卽爲問啓爲良如敎事。命下矣。發遣軍校。捉來崔誡道。謹以判付內辭緣。發問目取招。問目內。汝何日何更量。飮酒於何處。行到何處。與何人因何事爭鬨。而夜禁申嚴之下。身爲掖屬。何敢冒禁犯夜。至於與人鬪鬨之境乎。特敎推問。事體嚴重。犯夜爭鬨情節。無敢隱諱。一一直招。則其招辭內。以爲矣身。身爲掖屬。何敢犯夜乎。矣身家住東部洞。今月十七日人定前。納涼於門前矣。許哥漢忽然乘醉過去。扶執矣身曰。汝是別監乎。仍踢矣身右邊眼胞。矣身仍爲昏仆。則厥漢手執矣身之頭髻。以足猛搗矣身之脊背。又踢矣身之右邊乳上。一番看審。可燭矣身被打之實狀矣。矣身肢體牽引疼痛。橫臥路側之際。又被捉於禁衛營巡邏。禁衛大將。捉入分付曰。事當草記。而姑爲參酌。後勿犯夜之意。申飭退送。故矣身爲人擔舁而歸。事實如此。安敢隱諱乎云矣。令臣營將校看審其傷處。則右邊眼胞上下。微有浮氣。不能開睫。左邊脊背被搗處。色赤大如掌。右邊乳上被踢處。亦有浮氣。故許聖得者。使之具枷杻。捉致一處頭面。則誡道向聖得曰。汝於十七日人定前。豈不踢吾之右眼。吾仆地。則汝豈不以足搗我之背而踼我之乳乎。聖得曰。汝言孟浪矣。汝於其夜乘醉。公然以扇打我之背。且發辱說。而吾以汝過醉之故。不欲相爭。捨汝而行到第二橋。則汝豈不追到踢我之胸乎。汝旣踢我。故吾亦以足一次拒踢而已。吾何嘗踢汝乎。吾則卽爲歸家。而汝則乘醉露體。作挐街上。至被捉於禁衛營巡邏。而今忽白地誣陷。稱以被打於吾者。豈不孟浪乎。誡道曰。吾不被打於汝。則吾之傷處。何若是大段乎。聖得曰。此則吾所不知。汝之其夜被傷於他處與否。吾何以知之云矣。兩漢俱曰乘醉。俱曰被踢。而聖得則無傷處。誡道則傷處顯著。且其被踢。在於人定前。仆臥之際。仍以被捉於巡邏云。則似與無端犯夜有異。故誡道則姑爲待令。聖得則仍具枷杻。還送秋曹之意。敢啓。傳曰。知道。許姓漢之毆打崔誡道。事係紀律。此則自有裁處之道。而至於誡道。隨行於武藝廳。以掖屬兼親軍。雖無前後截嚴之敎。固當謹愼使役。而乃反與人相鬪。討酒作挐。至捉於巡邏。近來以此輩之怙縱。纔有受敎約束。則渠之無難犯夜。已極痛駭。不徒此也。巡邏被捉之狀。敢又欺隱於渠之頭目及所任輩。欲望倖免者。尤極無狀。月前已以犯夜事。論以犯受敎之律。付訓局嚴棍。回示後充軍次。拘繋者殆近半年。而此漢又復冒犯。眞所謂故犯之故犯。其在師律。不可尋常處之。爲先出付訓局。與前囚金光福。一體拘留。待習操日。聚會同役諸人。回示後決棍三十度。仍令充軍。大抵不嚴束。則不可制此輩故也。行首及掌務武藝廳。飭禁之下。不徒不能檢戢。巡邏被捉之狀。亦不卽査奏於昨日以前者。萬萬無嚴。倂待用棍時。行首則決棍十五度。掌務則決棍十度事。竝爲分付訓局。可也。
정조 5년
又以兵曹言啓曰。卽接五衛將廳牒報。則五衛將朴敦行。以前任古群山僉使。交代後過限未上來云。依例改差。何如。傳曰。允。
정조 5년
李在學。以兵曹言啓曰。濟州巡撫御史。齎去試才事目。參考前例。磨鍊以入之意。敢啓。傳曰。知道。
정조 5년
徐有防。以訓鍊都監言啓曰。千摠量宜勘過事。命下矣。千摠雖與把摠哨官有異。管下之軍。旣犯重罪。則該府千摠。不可薄勘而止。千摠李仁秀。汰去之意。敢啓。傳曰。知道。
정조 5년
李在學。以義禁府言啓曰。格浦前別將趙振成。拿囚之意。敢啓。傳曰。知道。
정조 5년
刑曹啓目。訓鍊都監軍士許聖得。武藝別監崔誡道。毆打原情云云。姑爲嚴囚。待用刑嚴訊取服。重勘何如。判付啓。許聖得事。雖關紀律。姑且置之是遣。不炊之竈四字。昨已提敎是如乎。此輩豪悍特甚。安知無冒犯夜禁。乘醉踢打之擧乎。崔誡道。令兵判捉致。渠之犯夜爭鬨等罪狀。一一取招以聞。如有疑端。聖得稱名漢。亦令仍具枷杻。捉來頭面後還送事。分付兵曹爲旀。卿曹待兵曹草記批下。更良議處爲旀。大抵近來。雖値不用棍之時。所謂夜禁萬萬無形。深夜街路。行人如市。如彼誡道輩無難犯夜。固是必然之事。該廳該營。雖不用棍。亦有他可施之罰。則前後申飭之下。終不動念者。不但駭然。又若夜禁一事。朝家之必欲嚴禁者。意不特修擧國法而已是隱則。爲大將及巡將者。若觀明義錄一部。尤當痛心嚴察處也是置。更從三令之意。如是下敎。此後自掖屬院隷。以至閒雜人。而如有現發於摘奸時。則大將巡將。難免重勘。以此意各別嚴飭爲旀。禁營之故放誡道。誠有是也。該大將事。殊極訝惑。令政院卽爲問啓。
정조 5년
李在學啓曰。刑曹啓目判付內。禁營之故放誡道。誠有是也。該大將事。殊極訝惑。令政院問啓事。命下矣。問于禁衛大將李敬懋處。則以爲今十七日人定後。牌將李漢哲。巡邏軍楊世才李載逵李大得等。執捉犯夜人武藝別監崔誡道於梨峴洞口近處。翌曉來告。而近來犯夜人。勿論官私人。竝爲分付放送。則獨於掖隷。移送刑曹。事涉斑駁。故後勿更犯之意。分付後。依他例放送。而旣不移法司。故亦未果草記。臣旣待罪該營。不能存法禁。而事其事。至承問啓之命。惶恐不知所達云矣。敢啓。傳曰。知道。士人外夜迎被捉。無移送刑曹之例。此曰移送云云。似是錯料。而無論移送與決棍。當此掖隷操切。夜禁嚴飭之時。豈可故放乎。大抵武藝廳。不可但以掖隷言也。係是禁中親兵。且以近二哨作隊之軍。獷悍豪悖。勢所必然。其所防戢。必倍尋常徒隷。況宿衛重地。如有一毫不謹之迹。而掩置不治。後或更犯重罪。其爲難言之憂。曷可勝言。該大將。未經訓將之故。抑或不知此妙理而然乎。扈駕將官。無罪而遽汰。宿衛親軍。有犯而故放。予則以爲該大將事。以前較後。跡雖異而事則同。一則納諂承宣也。一則容悅掖屬也。惜乎。該大將之畏首畏尾。却顧却瞻。胡至此甚。武帥倔强之習。猶是通患而奈之何。近來大將。潺緩爲事。彌縫爲計乎。寧不寒心。寧不寒心。此後少加刻勵。無至重究之境。可也。掖隷被捉。不爲草記。大是無前之擧。竝令各營巡廳捕廳知悉。雖不用棍。必皆草記。如是申飭之後。若不捉告。焉用彼夜巡爲哉。一體嚴飭。
정조 5년
大司憲李聖圭疏曰。伏以惠慶宮誕辰載屆。賀儀克擧。聖孝增光。群情忭祝。仍念臣自被堂疏之峻斥。義在當遞。伊時諸僚。擧皆引義勘罷。而獨自虛縻。已閱三箇月矣。運違嚴召。郵罰不加。公體私義。寧容若是。臣誠惶隕恐蹙。繼以憫怩。且臣素患脚氣之症。自經今夏淫潦。一倍添劇。拘攣牽引。跬步難動。委頓床第。便成遽筌。種種危惡之形。縱不敢猥自煩縷。而此是臣年前。貞疾之積費醫治者。今又復發。而症形頓加。有非曩時之比。針藥罔效。將成癃癈之物。昨日賀班。百僚咸造。而臣情病俱苦。無由進身。誠禮都虧。分義惶悚。此際有賀班不參三司譴罷之命。而喉院强爲區別。臣獨漏焉。臣雖無似。旣添長席。若論闕禮之辜。臣實爲最。同罪幸逭。尤增悚恧。玆敢略陳短章。仰暴危懇。伏乞聖明。亟降威罰。以警具僚。以安私分。千萬幸甚。臣於見職。便同已遞。尤豈敢開口論列。而事在目下。不勝憂慨。敢此附陳焉。噫嘻。近來亂逆層出。憂虞多端。而餘孽之假息海島者。寔繁其類。若任其嘯聚跳踉。則將不知釀出何等變怪。常切隱憂。思之懍然。迺者道啓條陳。事屬祕密。雖未得其詳。而至若金永綬之眼無國法。恣行胸臆者。豈不爲萬萬駭痛哉。縱弛防檢。乃有贓豎行商之擧。容護逆婢。全昧古人滅親之義。情節叵測。干犯自露。揆以王法。宜卽嚴覈。明正典憲。不可以尋常罪囚。循例拿問。臣謂金永綬。亟命王府。設鞫嚴問。斷不可已也。答曰。省疏具悉。當商量處之。卿其勿辭行公。
정조 5년
吏曹參判金文淳疏曰。伏以惠慶宮誕辰載屆。縟儀爰擧。中外慶忭。曷有其極。仍伏念人臣之受恩於君父者。必曰天地河海。而賤臣之所受於殿下者。天地不足大。河海不足深。昧識如臣而拂拭之。蔑效如臣而拔擢之。踐歷殆遍。涯分已足。而轉輾至於亞卿陞秩而極矣。臣每奉誥書。有淚被面。闔門感祝。圖報無地。顧彼命德之器。豈臣堪承之職。而纔叨侍衛。旋忝近密。逖違微忱。覲光是幸。擬從奔走之地。少遂殫竭之願。隨除輒膺。便若固有。而外此榮塗一步。夢想不到。忽於昨夜院直之中。伏承天官佐貳之命。臣誠惝怳震越。五內失守。噫。臣之新資。纔三箇月爾。戰兢之忱。尙未底定。而今於半日之內。經筵銓任。一直通擬。雖使古名碩當之。尙且驚遑却顧。況在臣之年未强仕。而人最魯下者乎。器盈則溢。理之常也。過福招災。勢所必至。而此猶屬臣身上私分。其於辱聖簡而玷名器。爲如何哉。百爾思量。千不近而萬不似。蚊䖟負山。僬僥扛鼎。誠爲臣準備之喩。至若藻鑑之不明。物情之難平。辭銓職者。輒以此爲言。臣何暇作此雍容之語。飾讓於君父之前乎。粉糜赴蹈之不辭。卽臣區區之所常勉。苟其可堪。義當竭蹶。而今於見職。自量者深。天牌再臨。轉動無路。臣罪至此。尤合萬戮。玆敢隨詣闕外。瀝血陳懇。伏乞聖慈。俯垂鑑諒。亟削臣所帶之任。仍治臣違慢之辜。以重銓選。以肅朝綱。臣不勝大願。答曰。省疏具悉。卿其勿辭行公。
정조 5년
辛丑六月十九日卯時。上御涵仁亭。禮房承旨與前一直提學入侍時。前一直提學鄭民始。左副承旨徐有防。假注書趙衍德。記事官文采五。記事官李集斗。以次進伏。民始曰。數日來煩惱之症。若何。上曰。尙未快差。湯劑中減其人蔘。可也。上曰。判府事之朝待命夕上疏。是何事也。民始曰。日前所奏。專出於辭不達意云矣。上曰。金永綬之若是干犯。事極駭痛。不可不嚴勘矣。民始曰。逆妻旣在島中。則當初赴任。亦甚可怪矣。上曰。觀渠原情。則以爲赴任後。初不相通。而遞歸時。送其弟永命云。以此推之。嗣後亦當無連坐之律矣。民始曰。義在滅親。事當絶信。而如是交通者。極涉駭痛。此而置之。必有方來之弊。亟降處分。宜矣。上曰。李羽晉親年。今至七耋。而出宰海外。聞甚矜憐。李養鼎之遠赴本牧。亦屬軫念矣。民始曰。聖敎誠然矣。今此島中。當此大驚動之餘。牧使想必善爲鎭撫矣。上曰。島俗果何如。民始曰。本島自是化外之域。而乙亥以後。漸致大訛。今至有陸續行商之擧。今番御史。善爲按察。然後可靖島俗矣。上曰。御史何當辭朝乎。民始曰。明日下直云矣。上曰。御史可謂得其人矣。民始曰。然矣。上曰。吏兵批窠闕。爲幾何乎。民始曰。守令闕。今至三十餘窠。而初仕窠。亦多出云矣。上曰。東銓爲任。與西銓較重。蓋守令之能否。卽係民生之苦樂。不可不擇差。今若以祛沈滯爲主。則終難得其人矣。民始曰。果然矣。上曰。朴天衡反命後。當加資乎。民始曰。今以實錄廳首仕加資矣。上曰。堂上首仕誰也。有防曰。蔡濟恭矣。民始曰。古則史法至嚴。不改舊輯。只得補闕矣。上曰。肅廟實錄時。誰爲首仕也。有防曰。吳光運矣。命書傳敎曰。今番御史奉命之行。漢挐山祭祭文。令內閣撰進。上曰。本島曉諭綸音。以諺書謄出一本。詳告民間事。分付。命退。諸臣以次退出。
정조 5년
辛丑六月十九日辰時。上御涵仁亭。判府事入侍時。判府事李徽之。行右承旨李敬養。假注書趙衍德。編修官張顯慶。記事官李集斗。以次進伏訖。徽之曰。日熱如此。聖體。若何。上曰。一樣矣。徽之曰。日昨筵奏。出於無妄。而獲承嚴敎。迨不勝惶蹙萬萬矣。上曰。卿之所奏。實出無隱。何足爲過。景廟實錄。卿則謂只爲十餘張。而今聞廷臣言。則當爲百餘張云。其於撰出之際。卿家故事。多載其中。而日前所奏。實緣坦率而然矣。徽之曰。曾聞領相言。當爲數十張云。故如是仰奏。至於金永綬事。奏對之際。辭不達意。遭此嚴旨。臣罪自知。實無進現之顔矣。以此情地。日前賀班。亦不得進參。尤切惶悚矣。上曰。卿言過矣。摠裁官。今旣見解。在卿可謂幸耶。徽之曰。果然矣。上曰。二去辛丑六月二十七日。孝廟實錄告成。今玆適會。誠非偶然。洗草宴。果以何日設行耶。徽之曰。七月初二日。以爲設宴矣。上曰。今番洗草宴。亦以是日設行事。言于實錄廳。可也。命徽之先退。上曰。吏曹開坼坐起與否。知入。賤臣承命出。回奏曰。今方開坐云矣。上曰。念後連値國忌齋日。都政。必以二十一二日間擇定事。分付。命退。承史以次退出。
정조 5년
辛丑六月十九日酉時。上御涵仁亭。右承旨入侍時。右承旨徐有防。假注書趙興鎭。記事官文采五。別兼春秋鄭東浚。以次進伏。上曰。政官牌去來催促。參判再牌勿施。以牌催促。采五承命出。回奏曰。吏曹參判金文淳。納牌不進云矣。上曰。牌望勿施。連爲催促。左承旨。勿待罪事。分付。上曰。今番都政。以親臨命下。而日熱如此。銓官想多難便矣。有防曰。昨今之熱。誠近日所無矣。上曰。吏參旣已承批。何如是違牌耶。有防曰。聞與三銓嫌避矣。上曰。然則大政在卽。不可不及期變通矣。有防曰。然矣。命讀公事訖。命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨趙時偉坐。右副承旨李憲默坐。同副承旨沈有鎭坐直。注書吳泰賢仕直一員未差。假注書趙衍德藥院直。事變假注書姜彙鈺仕。
정조 5년
金尙集啓曰。大司憲李聖圭未肅拜。執義兪彦鏶在外。掌令申致權呈辭。白師殷未肅拜。持平嚴思憲李運彬呈辭。今日以監察茶時之意。敢啓。傳曰。知道。
정조 5년
徐有防啓曰。依下敎。令司謁嚴覈虛實。則司謁崔昌福所告內。屢次覈實於其時看審之別監輩。則鎭亨病伏。極其殊常。問東答西。殆無知覺。決非常人貌樣。故心甚怪之。詳問於其叔。則謂以四月以來。忽得此病。卽今病勢不輕。家人亦皆悶迫云。目下所見旣如此。其叔所言又如彼。故果爲擧房手本云云。而其間虛實。終不直告。故當該司謁。更爲立庭。盤問其用意情節。則以爲別監輩之看審回告。如是丁寧。故只憑別監之言。有此手本之擧。傳敎之下。更加詳覈。而別監所告。一向如此。屢承嚴敎。萬死無惜云矣。敢啓。傳曰。知道。
정조 5년
注書前望單子入之。吳泰賢落點。
정조 5년
傳于徐有防曰。御史留待。
정조 5년
傳于徐有防曰。御史入侍。
정조 5년
傳于沈有鎭曰。在外判義禁許遞。
정조 5년
傳于沈有鎭曰。判義禁許遞下敎。掩置不傳。當該中官。從重推考。
정조 5년
傳于沈有鎭曰。判義禁前望單子入之。
정조 5년
判義禁前望單子入之。蔡濟恭落點。
정조 5년
傳于沈有鎭曰。新除授判義禁。牌招察任。
정조 5년
以判義禁蔡濟恭牌不進推考傳旨。傳于沈有鎭曰。待明朝。更爲牌招。
정조 5년
沈有鎭。以奎章閣言啓曰。明日抄啓文臣應製人員中。直閣徐鼎修受由。正言李宗燮方帶臺職。前正郞李東稷方在削職中。副司果李顯默親病尙未差復。俱不得製進。單子中懸頉以入之意。敢啓。傳曰。知道。
정조 5년
趙時偉。以訓鍊都監言啓曰。依傳敎。武藝別監崔誡道。與前囚金光福。一體拘留北營。待習操日。聚會同役諸人回示後。決棍三十度。仍令充軍。該番行首別監金昌謙。決棍十五度。掌務別監金亨璘李成得。決棍十度。而竝待用棍時。擧行之意。敢啓。傳曰。知道。
정조 5년
又以御營廳言啓曰。本廳字內惠化門北邊膺峯下體城頹毁處。修築事。前已啓下矣。明日爲始。修築之意。敢啓。傳曰。知道。
정조 5년
又以御營廳言啓曰。本廳哨官朴聖恕。以宮墻頹毁處。把守將管下軍替直。不爲面看交代。徑先解送。執頉於摘奸時。事極驚駭。紀律所在。如此將官。不可尋常處之。爲先汰去。待用刑。嚴棍懲勵之意。敢啓。傳曰。知道。
정조 5년
又以禁衛營言啓曰。本營分授崇禮門南邊體城頹圮兩處內。一處先已畢築。把守軍兵。依例撤罷之意。敢啓。傳曰。知道。
정조 5년
又以刑曹言啓曰。別監太鎭亨。令該曹囚禁以待處分事。命下矣。依傳敎。別監太鎭亨。爲先着枷嚴囚之意。敢啓。傳曰。知道。
정조 5년
辛丑六月二十日辰時。上御涵仁亭。禮房承旨入侍時。右承旨徐有防。假注書趙興鎭。記事官文采五。別兼春秋徐龍輔。以次進伏。上曰。承旨前望單子入之。采五承命出持入。趙時偉落點。仍命出牌。上曰。注書前望入之。賤臣承命出持入。上曰。吳泰賢出牌事。分付。上曰。日熱如是。親政處所。以明政殿爲之。此非殿座。軒架置之。旣是外殿。則侍衛雲寶劍。依例磨鍊以入事。分付。上曰。前吏議所修履歷官案。何當修納云耶。有防曰。書役甚多。都政前。似難當了云矣。上曰。都政前雖未盡修。從速修呈。似好矣。雖遞吏議。在院中着意修納之意。分付。可也。上曰。洪守榮上來云乎。有防曰。未及知之矣。上曰。上來與否知入。賤臣承命出。回奏曰。尙不上來云矣。命書傳敎曰。御史留待。命退。承史以次退出。
정조 5년
辛丑六月二十日午時。上御涵仁亭。御史入侍時。右承旨李在學。御史朴天衡。記事官吳泰賢文采五李集斗。以此進伏訖。上曰。兼春秋出去。右副承旨入侍。李憲默承命進伏。上曰。御史進前。天衡進伏。上曰。今番御史之責至重。昨年湖西。善爲準事。故今此特簡。意有在焉。必須着意擧行。可也。本州遐遠。王化不及。前後守宰。亦未能宣揚朝廷德意。故島俗之愚迷。實由於此。御史今行。非但勞來安集而已。民隱之不能上達。獄訟之不得斷決者。亦爲一一採探究覈。使遐氓咸知朝家德意。巡撫後。本州之物情風俗。善爲詳記。別單以聞。可也。天衡曰。用刑一節。當稟定矣。上曰。依例用刑。可也。上曰。宣敎姑未書出。當追後書送。而續明義錄數十件。亦當下送。到全州後。與監司相議。竝以眞諺翻謄。曉諭民間。可也。因命御史先退。上曰。先正致祭時。右副承旨。亦進參乎。憲默曰。致祭。臣亦同參矣。上曰。先正書院。何年賜額乎。憲默曰。嘉靖癸酉。賜額致祭矣。上曰。嶺南人之上來者。今幾人。憲默曰。承文參下金鯉吉金聲秋李鎭宅及南行李世鐸李華國。上來從宦矣。上曰。李鼎揆爲先正幾代孫乎。憲默曰。八代孫矣。上曰。於承旨爲幾寸乎。憲默曰。爲十一寸叔侄矣。上命書傳敎曰。日熱如此。再明日明政殿親政時。雖是法殿。寶劍摠管雲劍守門將。竝除之。挾輦軍。勿爲磨鍊。儀仗副輦。安徐。開門差早。時刻亦爲差早擧行。仍命退出。諸臣以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨金尙集坐。右副承旨趙時偉坐直。同副承旨李憲默坐。注書吳泰賢仕直一員未差。假注書趙衍德藥院直。事變假注書姜彙鈺仕。
정조 5년
趙時偉啓曰。卽伏見平安兵使申大謙今春夏等褒貶。則伐登萬戶趙詢題目。致勤點下。殊無嚴明殿最之意。推考警責。何如。傳曰。允。
정조 5년
金尙集啓曰。大司憲李聖圭未肅拜。執義兪彦鏶在外。掌令白師殷未肅拜。申致權呈辭。持平嚴思憲李運彬呈辭。今日以監察茶時之意。敢啓。傳曰。知道。
정조 5년
傳于李在學曰。科次承旨入侍。
정조 5년
傳于李在學曰。試官入侍。他承旨同爲入侍。
정조 5년
傳于徐有防曰。未下直守令。皆令當日辭朝。
정조 5년
徐有防啓曰。未下直守令。皆令辭朝事。命下矣。彦陽縣監李彦愼。憲府未署經。除在外外。未肅拜呈告人員。倂牌招。何如。傳曰。允。
정조 5년
傳于李憲默曰。下直守令留待。
정조 5년
傳于李憲默曰。下直守令入侍。
정조 5년
又以義禁府言啓曰。金永綬。爲先具格式。囚南間事。擧條。啓下矣。罪人金永綬。着枷杻足鎖。移囚南間之意。敢啓。傳曰。伊日因前右相之言。領相擧條。不爲啓下。榻敎仍令爻周。則此擧條。何爲而頒布。有此草記乎。中官設令混下榻敎。特命勿施之後。該房之無一言稟啓。直爲頒布。大是失着。該房承旨。令政院捧現告以入。
정조 5년
傳于李顯默曰。當該中官。令該府從重勘處。
정조 5년
傳于李在學曰。當該承旨遞差。前望單子入之。
정조 5년
以正言金寅燮牌不進罷職傳旨。傳于趙時偉曰。只推。
정조 5년
以大司憲李聖圭牌不進推考傳旨。傳于趙時偉曰。不可一遞一否。屢朔虛縻。徒傷事體。許遞。
정조 5년
徐有防。以奎章閣言啓曰。直提學鄭志儉。有身病。勢難入直。以檢書官代直之意。敢啓。傳曰。知道。
정조 5년
趙時偉。以兵曹言啓曰。同知中樞府事崔守謙呈狀內。本來老病。當此暑濕。連患泄痢。萬無自力肅謝之望云。西樞雖是閑局。不可一向虛帶。今姑改差。何如。傳曰。允。
정조 5년
又以兵曹言啓曰。卽接南所衛將牒報。則本所字內禁川橋南邊柳木一株。今日因風折落云。令該所追後斫去。何如。傳曰。允。
정조 5년
李憲默。以刑曹言啓曰。宗親府書吏嚴囚事。命下矣。闕外拘留書吏金光秀。元不進去書吏李完春等。竝卽着枷。嚴囚之意。敢啓。傳曰。分輕重。照律勘處後。草記。
정조 5년
又以刑曹言啓曰。因宗親府書吏等。囚禁草記。分輕重照律勘處事。批下矣。書吏李完春。元不進去。掌吏金光秀。未能檢飭。竝依大明律制書有違及不應爲律。李完春杖一百。金光秀杖八十。收贖放送之意。敢啓。傳曰。知道。必是承旨不能分明分付之致。當該承旨。從重推考。本事雖曰微細。以傳敎下問之下。幺麽下吏。一味欺隱。畢竟發覺。律文中詐不以實。猶是輕典。詐告官長。尙加是律。況因傳敎擧行乎。
정조 5년
趙時偉。以左邊捕盜廳言啓曰。本廳從事官柳鎭茂。濟州御史朴天衡。以軍官啓請矣。本廳自是劇務衙門。從事之任。不可一日暫曠。改差。何如。傳曰。允。
정조 5년
正言金寅燮疏曰。伏以惠慶宮誕辰載屆。賀儀克擧。聖孝增光。群情忭祝。仍竊伏念臣姿本駑下。才又空疎。晩竊科第。濫廁朝籍。十年田野。自分置散。春間憲職。忽下於千萬夢想之外。臣感激洪恩。攢祝無地。惟以一番叩謝。爲瞻天之願。章皇入城。冒沒出肅。適値皇壇動駕之時。失於周旋。自速譴何。至今追思。惶隕冞切。迺者薇垣除旨。又下於鄕廬縮伏之中。繼以馹召有命。促臣趨程。噫。臣於見職。夫豈有一分承當之望。而一味屛蹙。自致違傲。揆以分義。實爲悚惶。竭蹶登途。纔到旅次。而炎天趲程之餘。爲毒暑所中。素患胸腹之痛。兼又闖發。徹夜叫號。昏倒莫省。咫尺脩門。進身無路。況玆誕賀隔日。而賓對在卽。欲起旋仆。末由蠢動。不免違逋。迹拘俟勘。禮闕獻賀。臣罪至此。尤合萬殞。恩推遽下。隕越。如何。玆構短章。仰暴實懇。伏乞聖慈。諒臣情之危蹙。矜臣病之沈劇。亟削臣職名。仍治臣違慢之罪焉。臣不敢以言責自居。而第於近年目下事。竊不勝區區憂憤之忱。敢此附陳焉。嗚呼。有國。所以維持世敎。振刷紀綱者。不過曰闡義理而修刑政也。義理不明。刑政不擧。則倫彝斁而亂賊肆。世敎凌夷而五典失秩然之序。君綱墜地而太阿有倒持之患。終至於莫可收拾而乃已。是豈不大可懼者哉。惟我殿下。以睿智之姿。兼高明之學。承列聖艱大之業。整一初淸明之治。凡於注措施爲之際。必以明義理擧刑政爲急先務。是以臨御數載之間。妖腰亂領。咸伏典章。金編竹簡。昭揭日星。一國臣民。孰不仰大聖人所作爲。出尋常萬萬也哉。是宜世運日躋於休明。國綱自底於恢張。而夫何近年以來。亂逆層生。權奸迭橫。窩中生窩。葉上生葉。邪穢壅結。廓淸無期。噫嘻。豈謂聖明之朝。有此亂亡之兆耶。苟求厥由。亶有所自。臣愚死罪。竊以爲殿下。有以自致之耳。臣請略陳之。今日群下所爭論諸賊。孰非在法必討。而若其首惡大憝。人得以誅之者。鄭妻龜柱。是也。其擢髮罄竹之罪。無非覆載之所難容者。而撮其大者而論之。厚麟之傾危宗社而爲之根柢者。鄭妻也。量𨩌之譸張凶論而爲其窩窟者。龜柱也。惟此兩賊。通天之罪。貫盈之惡。實有浮於厚麟量𨩌諸兇。然而堂堂三尺之法。獨加於彼。不行於此者。臣未知其何爲也。聖明之洞諭。已悉於前後。合辭之聲討。已渴其臚列。則殿下非不曰厥罪之必難貰。非不知國人之皆曰可。而惟其恩。或掩義以姑息爲事。寬欠濟猛。惟因循是務。致令巨魁元兇。尙至今得全首領。其他則又何說。王章職此而不能伸。亂逆由是而無所懼。則無怪夫近日諸賊之接跡而復起也。嗚呼。惟彼國榮。以無君無國之心。恣不奪不厭之慾。力遏大計。潛售異圖。製給凶疏。濟以同惡。此是何等凶逆。何等負犯。而乃以田里放還之典。施之於逆節彰露之後。噫。殿下。始猶見其欺也。終焉覺其奸矣。又何爲而不從三司之請也。靳持兩載。終致徑斃。生而未肆於市朝。死而又逭於跽斬。古今天下。寧有是理。況其兇孽。萃於一門。以樂純奰慝之性。挾其姪城社之勢。竊弄權柄。恣行胸臆。罪案彰著。輿情咸憤。而偃處郊坰之內。深貽國家之憂。則島配之典。抑何爲而不施乎。至於德相。卽國榮之一死士耳。孤負招延之盛眷。羽翼沮遏之凶謀。內外綢繆。爛漫和應。至以四字凶言。謄諸章奏。陰爲嘗試之計者。路人皆知其叵測。噫嘻。亂臣逆孽。何代無之。而豈有冒儒名而附權奸。潛爲不軌之圖如德相者哉。悖逆如國榮而視以領袖。陰譎如德相而作爲奇貨。一邊紹介。一邊慫慂。閃忽出沒。如鬼如蜮。趨承奸兇。賣弄其叔。必欲售凶國之計。則噫。彼煥億。眞是一串腸肚。而亦何逭金木之誅乎。噫。人彝不明。天討不行。鄭妻龜柱之一轉而爲厚麟。又一轉而爲國榮樂純。又一轉而爲德相煥億。若此不已。臣未知從今以往。復有幾箇兇逆跳踉於聖世也。思之及此。不覺骨冷而心寒也。爲今日臣子者。固當明目張膽。必討乃已。而恬嬉成習。悠泛爲度。一例謄傳。未孚天聽。則此實由於群下之罪。而一年二年。當斷不斷。致有滋蔓之患。迄無乾淨之期者。亦豈非殿下之過乎。三司新舊之啓。今雖姑停。日後刑辟之用。亦自有時。伏願殿下。廓揮乾斷。夬賜兪音。使一世之義理煥然大明。朝家之刑政肅然復整。挽世運於郅隆。措國勢於磐泰。則豈不盛哉。且以目下濟州事言之。罪人大燮。以逆範之族屬爲輝文之接主。行兇情節。爛漫謀議。則其貸一律。大是失刑。而今又出沒海島。糾結商賈。潛懷禍亂之圖。顯有嘯聚之形。則其爲駭憤。容有其極。日昨臺臣之疏陳。筵啓相繼仰請者。正是不易之論也。金永綬之身爲牧伯。眼蔑國法。賊豎之恣意猖獗而不少禁戢。逆婢之視爲至親而容易顧護者。究厥心腸。極爲兇慘。揆以王法。不可以尋常拿問而止。臣謂亦允臺請。罪人永綬。設鞫嚴問得情。斷不可已也。省疏具悉。已諭於三司之批矣。
정조 5년
掌令白師殷疏曰。伏以臣本以庸騃。晩竊科第。自顧蔑裂。無望榮進。濫致侍從之列。曾無絲毫之報。撫念惶愧。若隕淵谷。不意柏府新命。忽下於千萬夢想之外。臣聞命驚惶。實不知措躬之所也。夫臺閣之職。責任何如。而如臣老劣豈有一分承膺之望哉。噫。入則父子。出則君臣。臣之於君。猶子之於父母。在子不敢稱老。則君父之前。臣豈敢老。而疾痛呼父。亦人之常情。今臣罔措之情。不啻疾痛之比。則安得不疾聲呼籲於天地父母之前哉。噫。臣年過七十。便成癃痼。雖無別症之外添。猶不可以趨走於至嚴之地。昵侍於咫尺之天。而況自數日以前。毒痁暴泄之症。一時兼作。寒熱遞發。登溷無度。食飮全廢。元氣益陷。雜試刀圭。百方無效。顧今病情。有死而已。設令幸而不死。旬月之間。萬無起動之望。方此奄奄之際。庚牌忽降。坐違嚴命。義分甚怵。玆敢忍死强力。隨詣闕外。略陳短章。仰暴危懇。伏乞聖慈。俯垂矜諒。特賜鐫免。俾尋生路。因治臣逋慢之罪。以肅朝綱。千萬幸甚。嗚呼。臣年紀衰邁。死期將迫。幸及未塡丘壑之前。惟冀一登文陛之上。獲近耿光。一聆玉音。此誠區區晝夜之所願欲。而病狀如右。末由遂誠。有臣如此。生不如死。瞻天望雲。不覺感淚之被面而已。臣於乞免之章。不宜贅他。而一縷未絶。忠憤猶激。敢附沐浴之義。仰陳芻蕘之言。惟聖明留意焉。自古明王哲辟。莫不勤勤於好生之德。勉勉於親親之恩。而倘有罪關宗社。身犯惡逆。則不能以好生之德而有所容貸。親親之恩而有所曲恕。是以薄昭之罪。不過殺使。而文帝誅之。蓋主太平。俱不免漢唐之誅。則今玆鄭妻之妖凶。非特蓋主之比。龜柱之禍心。不啻薄昭之比。而尙逭王章。至今假息。刑法大壞。神人共憤。萬口一談。皆曰可殺。則殿下雖欲推好生之德。敦親之義。終始曲全。其可得乎。至於國榮之千罪萬惡。不可殫擧。而陰懷叵測之凶圖。沮戲宗社之大計。究厥情狀。有浮於莾操懿溫。而天誅未加。臥死牖下。八域生靈。莫不憤惋。而孥籍之典。尙此未施。國家之失刑。寧有大於此者乎。其叔樂純。貪權怙勢。倚姪逞凶之罪。固是王章之所不容。而況在國榮應坐之親。則島置之請。出於國論。不審殿下。何爲而不賜允許也耶。至於德相。本以先正之孫。虛盜山林之名。殿下之所眷遇者何如。士林之所期望者何如。而罔念圖報聖恩之計。不思趾美賢祖之道。反生患得患失之心。締結國榮。腸肚相連。凡干陰謀。中外相應。至於四字凶言。受授書呈。其姪煥億。藉其叔之聲勢。爲國榮之指使。一動一靜。惟國榮之是從。一言一默。惟國榮之是俟。袖疏往來之跡。十目難掩。則雖與國榮。姓名不同。而心腸則一也。旣斃之國榮。雖不能推戮。生存之德相叔姪。設鞫得情。斷不可已。懲討之典。若是不嚴。故凶孽之徒。不少戢畏。致有此大燮永綬之變怪。惟彼大燮。以逆範之至親爲其主人。前後㐫計。靡不爛漫。則伊時貸死。已是失刑之大者。況此島配之後。自同平人。放恣無忌。稱以販商。出沒市埸。無端闕點。不有國法。則誘䝱島民。謀爲異圖。不待智者。明若觀火。而噫。彼永綬。以載翰妻之至親。身爲守牧。此等凶醜。不惟不能檢飭而已。且與載翰妻。相與往來。厚加餽恤。若使永綬苟有一分臣節。寧有是哉。究其情跡。心無君也。眼無國也。此不嚴誅。人何所懲畏哉。大燮永綬之設鞫嚴問。不可少緩。臺章前日之請。良以是也。伏乞聖明。特揮乾斷。大動天威。諸賊請討。先賜允可。以俟用刑之時。千萬望祝。省疏具悉。已諭於三司之批矣。
정조 5년
吏曹參判李敬養疏曰。伏以臣待罪近密。瞻依耿光。偏荷庇覆之恩。未效絲毫之補。心常兢怵。以榮爲懼。千萬意外。伏奉除旨。以臣爲吏曹參判。臣於是驚惶震悸。五內失守。誠不知所以措躬也。念臣姿不及於下中。用無當於文質。而遭逢盛際。猥蒙洪造。世所稱淸貫要銜。叨竊殆遍。出身僅十稔。遽躋亞卿之列。歷數朝紳。罕與倫比。而今玆新命。尤豈臣夢想攸及哉。不知聖明。奚取於賤品。而誤恩之加。一至於此也。夫天官之職。責任自別。遴簡甚峻。實非如臣陋劣所可擬議。而顧臣猥忝郞選。馴致佐貳。前後受任。醜拙畢露。至今追思。餘愧在中。若又更進一步。冒據亞席。則黔技之已殫。臣固自知。鵜梁之不稱。人謂斯何。況念力薄而擔重。福眇而寵過。一身顚沛。有不足恤。其奈玷名器而辱聖簡何哉。昨於天牌之下。承膺無路。冒犯違傲。冞增罪戾。玆敢悉暴肝膈之懇。仰瀆崇高之聽。伏乞聖慈。俯垂鑑諒。亟命鐫臣新授職名。以重官方。以安微分。不勝大願。答曰。省疏具悉。卿其勿辭行公。
정조 5년
辛丑六月二十一日卯時。上御涵仁亭。左承旨入侍時。左承旨徐有防。假注書趙衍德。記事官文采五。別兼春秋李集斗。以次進伏訖。上曰。今日之雨。誠喜矣。有防曰。果然矣。上曰。湖南亦有此雨否。有防曰。雨是同雲。似必周洽矣。上曰。今年似有穴農之慮矣。有防曰。姑未可預知矣。上曰。抄啓文臣試官入來乎。有防曰。姑未入來矣。命讀講義栍記。有防讀奏訖。上曰。趙興鎭。每次不參。有違令式。今姑減下。似好矣。有防曰。論其才識。可合此試。而見今職在記注。有難應赴矣。上曰。洪仁浩曺允大李魯春李錫夏朴宗正李祖承。來待摛文院事。分付。賤臣承命出傳。命書傳敎曰。昌德慶熙。皆有宣政資政等便殿。而昌慶無是之故。日前明政殿。通以便殿用之。古事不特都政時御此殿。盛暑經筵。亦多行是。明日都政。御此殿寔遵故例。服色之不以時服者。似無其例。令禮曹考例釐正。又命書榻敎曰。新除授承旨。牌招察任。上曰。今日入直。誰也。有防曰。臣與左副承旨伴直矣。命退。諸臣以次退出。
정조 5년
辛丑六月二十一日卯時。上御涵仁亭。輪對官入侍時。同副承旨沈有鎭。內資主簿全道郁。內贍直長李性重。司䆃僉正兪彦肅。宗簿正金東淵。掌樂主簿洪義榮。記事官吳泰賢文采五李集斗。以次進伏訖。上曰。職姓名。道郁曰。內資主簿金道郁矣。上曰。職掌。道郁曰。醬色矣。上曰。遺在幾何。道郁曰。遺在一千二百九十七石十三斗。鹽遺在五百七十三石二斗矣。上曰。所懷。道郁曰。所懷無矣。命退。上曰。職姓名。性重曰。內贍直長李性重矣。上曰。職掌。性重曰。米麪色矣。上曰。遺在幾何。性重曰。小豆二百九十二石。小麥一千七百十三石。糙米二十八石。菉豆四石矣。上曰。所懷。性重曰。所懷無矣。命退。上曰。職姓名。彦肅曰。司䆃僉正兪彦肅矣。上曰。職掌。彦肅曰。本無所掌矣。上曰。所懷。彦肅曰。所懷無矣。命退。上曰。職姓名。東淵曰。宗簿寺正金東淵矣。上曰。職掌。東淵曰。譜冊撰修之任矣。上曰。所懷。東淵曰。所懷無矣。命退。上曰。職姓名。義榮曰。掌樂主簿洪義榮矣。上曰。職掌。義榮曰。樂工色矣。上曰。所懷。義榮曰。所懷無矣。上曰。坐起着實爲之乎。義榮曰。然矣。命退。諸臣以次退出。
정조 5년
辛丑六月二十一日未時。上御涵仁亭。抄啓文臣科次入侍時。一直提學沈念祖。二直提學鄭志儉。左承旨徐有防。左副承旨趙時偉。假注書趙衍德。記事官文采五。別兼春秋李集斗。以次進伏訖。上曰。金永綬勘罪擧條。不卽頒布。同副承旨以遞差捧現告。金尙集當落點。先爲出牌事。分付。賤臣承命出傳。上曰。俄者來待抄啓文臣。入侍事。分付。賤臣承命出。與洪仁浩曺允大李祖承李魯春李錫夏朴宗正等。偕入進伏。上謂仁浩等曰。爾等就見考試之規。命志儉讀券。念祖主考。上曰。近來應製。大有前進。深用嘉尙矣。考訖命書等題。仍拆封。三上洪履健鄭東浚洪仁浩。三中曺允大等。以次出榜。上曰。三上被選人。更爲比較。以定等次。可也。仍命讀講義榜。有防讀奏訖。仍命仁浩等以次進。讀所撰講義訖。上曰。講義或有煩瑣疎略處。爾等留意此等處。可也。上謂錫夏曰。依賞格例。白紵一疋。當以內閣出給。爾其領受也。命竝退。時偉曰。今此聖敎。專在作興之休。而日接年少新進。以備討講。在渠不但爲榮。聖德實有光矣。念祖曰。寶今已鑄成。何以爲之乎。上曰。置于內閣。可也。念祖曰。奉寶門路。當永肅門爲之。而以設鼓吹乎。上曰。鼓吹行到景賢門卽止。可也。上曰。明日都政。可爲長大乎。時偉曰。吏曹則見窠有餘。兵批則太窄云矣。上曰。吏批餘窠。移送兵批。則庶有區處之道矣。時偉曰。吏兵曹相議推移。則可無苟艱之弊矣。上曰。以武技取用。則專在常出身。而近來軍門。不用此輩。輒以家客差出。論其注擬。都歸挾私。是甚可怪矣。以此之故。在前奉朝賀金致仁。除減十窠。以杜其弊。今則難復舊窠。而武士收用。專在銓官之如何矣。時偉曰。果然矣。上曰。齋郞近益添窠。初仕以致積滯。是甚可悶。至於守奉官。則依別檢例。以成均參下差出一員。似好矣。時偉曰。聖敎至當矣。上曰。都政之通塞。專在於世道之汚隆。當以通淸爲主。而凡諸政注。亞銓銓郞。同爲照檢。宜矣。有防曰。見今急務。專在疏通之政。今此聖敎。誠至當矣。上曰。復開掌通之路。則可無積滯之患乎。念祖曰。似然矣。上曰。銓郞之復舊。欲觀其正官方勵風俗。而尙無見效。亦甚可嘅矣。大抵天官之爲任。進賢退不肖。而今則無故停望者居多。是何故也。有防曰。此亦有係激揚而然矣。上曰。今日諸臣。當輪當銓地。此等掩滯之人。先爲檢擬。可也。時偉曰。臣年前赴燕時。所謂譯官。全不成樣。是甚可悶矣。上曰。是何故也。時偉曰。近無赴燕之效。故擧皆不願而然矣。上曰。淸人直與倭夷。以爲交易而然乎。時偉曰。乾隆六年以後。始通張機道。故譯官交易之路。相與阻絶。以致錦貨之極貴。萊銀亦不通云矣。上曰。貢作米。能無弊端乎。時偉曰。米徑海運。若過一年。則必致腐傷。故不能無弊云矣。上曰。此守臣宜軫矯革之方。無至生梗之地。可也。命退。諸臣以次退出。
정조 5년
辛丑六月二十一日酉時。上御涵仁亭。下直守令入侍時。右副承旨趙時偉。連山縣監兪漢緯。康翎縣監李燁。記事官吳泰賢文采五李集斗。以次進伏訖。上曰。職姓名。漢緯曰。連山縣監兪漢緯矣。上曰。誰也。時偉曰。故判書兪彦述之子也。上曰。此是到記連爲入格者乎。時偉曰。然矣。上曰。不識何狀。而屢見汝名於榜目。故以副擬落點。必須惕念善爲之。勿負特點之意也。命讀七事後退出。上曰。職姓名。燁曰。康翎縣監李燁矣。上曰。履歷。何如。燁曰。初仕以武兼。陞吏批。末仕移除本職矣。命讀七事後退出。上命書傳敎曰。惠慶宮進服加減六和湯一貼式。自今日煎入。出榻敎又命書傳敎曰。承批臺諫。牌招察任。出榻敎又命書傳敎曰。承旨房仍。命退出。諸臣以次退出。
정조 5년
行都承旨嚴璹藥院進。左承旨徐有防坐。右承旨李在學坐。左副承旨金尙集坐直。右副承旨趙時偉坐直。同副承旨申應顯坐。注書二員未差。假注書趙衍德藥院進李敬行仕直。事變假注書姜彙鈺仕。
정조 5년
趙時偉啓曰。大司憲未差。執義兪彦鏶在外。掌令二員未差。持平二員未差。今日以監察茶時之意。敢啓。傳曰。知道。
정조 5년
以假注書趙衍德禁推傳旨。傳于趙時偉曰。分揀。
정조 5년
徐有防啓曰。假注書趙衍德。身病猝重。今姑改差。何如。傳曰。允。
정조 5년
趙衍德改差。代以金鯉吉爲假注書。
정조 5년
傳于徐有防曰。明日出宮。當於拱辰門外乘輿。只入直及承史。自靑陽門。侍衛來待拱辰門外。其餘自外待令之類。倂自耀金門。來候永肅門外事。申明分付。駕前駕後。亦依日瞻門擧動例。北營門稍廣處札駐。禁軍則只入直人侍衛事。分付。
정조 5년
親臨都目。吏批。判書洪樂性進。參判李敬養進。參議沈念祖進。行都承旨嚴璹進。以金啓濂爲漢城主簿。金啓濂爲引儀。金載久爲敦寧主簿。鄭國仁爲長城府使。南殷老爲珍山郡守。李鎭斗爲安峽縣監。白師憲爲松羅察訪。朴敎行爲長水察訪。朴重慶爲雲山郡守。吳泰詹爲泰仁縣監。朴海壽爲鎭安縣監。金重祚爲引儀。沈鍷爲古阜郡守。金載華爲谷城縣監。李海柱爲求禮縣監。金光藎爲連原察訪。申應顯爲承旨。吏曹假郞廳單吳鵬南。以沈興永爲陜川郡守。成雲柱爲金川郡守。金思善爲砥平縣監。吳璟爲長興府使。趙升鉉爲昌原府使。金道煥爲穩城府使。尹彦喆爲興海郡守。兪漢敦爲恭陵令。李最源爲廣興主簿。柳煥星爲掌苑別提。朴健陽爲尙衣直長。任希游爲司饔直長。權必稱爲昌城府使。尹度東爲通川郡守。吳泰賢洪仁浩鄭致淳爲典籍。金文淳爲大司憲。安廷玹爲司諫。李鼎揆爲掌令。鄭喆祚爲持平。鄭致淳爲正言。
정조 5년
兵批。判書李性源進。參判鄭一祥進。參議李晉圭進。參知兪恒柱進。右副承旨趙時偉進。以李柱國爲訓鍊都正。趙鳳逵爲五衛將。鄭鍊爲訓鍊主簿。具埱爲滿浦僉使。趙鳳逵爲城津僉使。申協爲慶尙左水虞候。金錫福爲龜山僉使。李潤謙爲江華中軍。李壽鵬爲永宗僉使。洪聖源爲仁遮外萬戶。卞匡玉爲蝟島僉使。申好祥爲西生僉使。李鉉相爲順天營將。金命峻爲尙州營將。梁塤爲平安監營中軍。崔孝昌爲龍媒僉使。金應麗爲西林僉使。全檥爲平山浦萬戶。李憲默爲同知。韓光迪爲統虞候。李東植爲大丘營將。李明奎爲北兵虞候。高漢章爲西北僉使。金益魯爲潼關僉使。張宅基爲魚游澗僉使。金廷龍爲知世浦萬戶。曺彦祺爲薺浦萬戶。崔昌文爲永登萬戶。徐繼修爲馬島萬戶。李光輔爲南桃浦萬戶。吳毅常爲訓鍊正。韓翊柱爲安義僉使。朴相豐爲越松萬戶。田佐顯爲訓鍊判官。金元甲爲訓鍊主簿。李聖圭金文淳沈有鎭爲副司直。奇彦鼎爲副護軍。李宗燮柳增萬爲副司果。金彦之爲蒜山僉使。申碩徵爲馬梁僉使。李長燮爲五衛將。金益彬爲訓鍊副正。李鼎揆爲北評事。趙應鉉爲全羅兵虞候。康晶圭爲美錢僉使。尹景任爲木浦萬戶。全龍紀爲防垣萬戶。金鎭源爲濟物萬戶。朴昌觀爲靑水萬戶。姜相澤爲水口萬戶。同知單張大維。僉知三單洪緯浩李迪李光台。金兌晃爲景福將。尹衡爲慶熙將。崔致恒爲玉江萬戶。金世郁爲廢茂山萬戶。白文郁爲舊所非浦別將。申鵬周爲宣傳官。李尙謙爲都摠都事。梁德重爲幕嶺萬戶。曺景休爲柔遠僉使。金櫟爲正方山城別將。
정조 5년
吏曹判書參判參議前望單子入之。李衍祥金夏材趙時偉落點。
정조 5년
傳于金尙集曰。以該房多有擧行之事。承旨趙時偉。仍任前職。吏曹參議前望單子入之。
정조 5년
傳于金尙集曰。新除授吏曹參議。牌招察任。
정조 5년
以正言鄭致淳牌不進罷職傳旨。傳于金尙集曰。只推。
정조 5년
注書吳泰賢陞六。代以趙衍德爲假注書。
정조 5년
假注書金鯉吉陞六。代以李敬行爲假注書。
정조 5년
以備忘記。傳于金尙集曰。明日北道入試取時。規矩柳葉箭一巡。片箭一巡。鐵箭三矢一百二十步。講書則三鑑七書四書中。自願一書。西北付料軍官中。只以柳葉箭一巡。鐵箭三矢一百二十步。擧案事。分付。該房多有擧行。承旨房仍。仍任承旨。卽爲牌招入直。勿出朝報
정조 5년
以備忘記。又傳于曰。北關人子弟。一日留京可悶。而使此輩淹留及旬。實由未及聞知之致。明日試取。出於柔遠人軫弊瘼之意也。皆用闕內動駕例。別雲劍宣傳官武兼外。旣命入直磨鍊。如副輦儀伏等事。竝除之。勿出朝報
정조 5년
以備忘記。傳于金尙集曰。明日奉審展拜後。當詣殿座處所。該房知悉。諸儀皆用日瞻門例磨鍊。侍臣節次。安徐。
정조 5년
以備忘記。傳于徐有防曰。此固勸奬之擧。而此講員之誠勤。不特可尙。自是熟手。有製輒魁。今爲間四次居首。至於昨日。講義課製。又俱魁。事目中連三次居首。然後始有賞典。而此等人。不可無激勵之政。抄啓文臣洪履健陞敍。
정조 5년
以別雲劍望筒。傳于申應顯曰。以昨日受點人仍用。
정조 5년
傳于金尙集曰。坐直承旨入侍。
정조 5년
徐有防。以禮曹言啓曰。卽接孝陵別檢所報。則本陵紅箭門。年久朽傷。昨日大風雨。申時量頹圮。而左柱向外仆地。右柱尙未落地云。依定式。發遣本曹郞廳奉審後。稟處。何如。傳曰。允。
정조 5년
金尙集。以兵曹言啓曰。景福宮衛將金夢臣。慶熙宮衛將安尙恒。俱以身帶軍門。勢難供職。呈狀乞遞。竝今姑改差。何如。傳曰。允。
정조 5년
又以義禁府言啓曰。吏曹前假郞廳孫碩周。拿囚之意。敢啓。傳曰。知道。
정조 5년
又以義禁府言啓曰。吏曹正郞李時秀。拿囚之意。敢啓。傳曰。捧供以聞。
정조 5년
又以義禁府言啓曰。韓山郡守朴宗珪。拿囚之意。敢啓。傳曰。知道。
정조 5년
吏曹判書李衍祥疏曰。伏以臣於陪衛之列。忽伏奉東銓除命。惝怳震越。蒼黃逬出。罔知措躬之所也。念臣向忝見職。殆近半年。而做錯頻複。瘡疣畢露。可辭之義。當遞之端。不止一二。而最是連當大政。不惟私心之所不安。抑亦近例之所未有。此所以不憚煩瀆。瀝血籲天。獲蒙曲遂之恩。重擔卽卸。只切攢祝之忱。乃於親臨大政之日。政望未滿十度。移授之命。遽及臣身。仍令再明日擧行。是蓋我殿下。欲使臣了此未了之都政也。聖意雖出於副急。臣心益慙於叨寵。噫。臣之由前控辭。必遞乃已者。亶在於都政之不敢連行。則變易微執。拚棄政規。揚揚冒出。晏然承膺。實是常理之外。前後之逕庭。去就之乖當。猶屬臣自已分上。而其於壞朝廷之事體。駭四方之視聽。何哉。天牌荐降。再犯違傲。百爾思量。轉動無路。玆敢略控短章。仰暴危懇。伏乞聖明。俯賜鑑諒。亟賜變通。無使大政遷就。私分獲安。千萬幸甚云云。答曰。省疏具悉。知卿之故。不得不頻授。卿其勿辭。卽速行公。
정조 5년
辛丑六月二十二日酉時。上御涵仁亭。坐直承旨入侍時。右副承旨趙時偉。假注書趙時偉。假注書趙衍德。記事官文采五。別兼春秋李集斗。以次進伏訖。上曰。坐直誰也。時偉曰。臣與左承旨伴直矣。時偉曰。御營中軍有闕。代。今過三日。尙不差出。事甚未安。該營大將李昌運。依定式。推考。何如。上曰。依爲之。出擧條命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐直。左副承旨金尙集坐。右副承旨趙時偉坐。同副承旨申應顯坐直。注書二員未差。假注書趙衍德藥院進李敬行仕直。事變假注書姜彙鈺仕。
정조 5년
趙時偉啓曰。大司憲金文淳未肅拜。執義兪彦鏶。掌令李鼎揆在外。掌令一員未差。持平鄭在信在外。一員未差。今日以監察茶時之意。敢啓。傳曰。知道。
정조 5년
傳于申應顯曰。吏判尙未謝恩。都目政。再明日爲之。次對。明日來會。
정조 5년
申應顯啓曰。明日次對。兩司當爲進參。除在外外。未肅拜呈告人員。竝待開門牌招。以爲入侍之地。何如。傳曰。允。
정조 5년
以備忘記。傳于金尙集曰。觀此北伯狀啓。別選上武士七人上送云云。若此則今日試藝。本道出身七十餘人。明知其求仕之類。與初料有異。殊覺多幸。然已令相當越薦。及期取才付銜。此乃綏遠人聳遐俗之意也。因此思之。此輩情願。似不欲住京準朔。而其中亦安知無欲觀騎士取才者乎。以此意。卽爲分付禁御兩營。捧自願取才。一兩日內設行。如無自願之人。不必勒試。竝亦如悉。今已薄暮。待明朝。詳問取才擧行與否。草記。
정조 5년
兵曹口傳政事。宣傳官金益彬李尙謙。仍任事。下敎。
정조 5년
以平安監司金華鎭農形及民家漂沒狀啓。傳于李在學曰。前此沈水民家。旣極夥然。本府浦邊坊戶之沈圮。又此繼有。言念民情。殊甚矜惻。與他邑之頹壓民戶。未施別恤典處。卽令道伯。依初傳敎。一體十分撫摩周恤。今番屢次水災。人物之獲皆全活。此則萬萬幸甚。結構奠接之方。本府則道伯親執拮据。各邑則發遣褊裨。詳察形止。各別關飭。俾無一民之失所。擧行形止。使郞狀聞事。自備局星火行會。
정조 5년
以江華府留守徐浩修啓本。長寧殿修改告由祭時。不得進參。惶恐待罪事。傳于申應顯曰。勿待罪事。回諭。
정조 5년
申應顯。以御營廳言啓曰。今六月二十三日。親臨北營西北別付料軍官試射時。依兵曹啓下節目。東營入直軍六十一名內。宮墻頹圮處把守軍二十一名宗廟墻外晝察夜巡軍五名營直六名竝除。實餘軍二十九名。及集春營入直軍五十名內。宮墻頹圮處把守軍十六名集春門守直軍十名營直四名竝除。實餘軍二十名新營入直京標下軍二十三名。各其將官率領。出付訓局都領陣。而東營集春營入直將官軍兵。則待標信擧行。還宮後。竝還入直之意。敢啓。傳曰。知道。
정조 5년
趙時偉。以禁衛營言啓曰。明日親臨北營試才時。依兵曹啓下節目。西營入直軍四十名內。除宮墻頹圮處把守十三名。所餘軍二十七名及本營入直京標下軍二十七名鄕軍三十七名。各其將官。領率出付訓局都領陣。而西營入直將官軍兵。待標信擧行。還宮後。竝還入直之意。敢啓。傳曰。知道。
정조 5년
大駕詣北營。還宮後。奎章閣政院玉堂藥房口傳問安。答曰。知道。
정조 5년
申應顯。以義禁言啓曰。全羅監司朴祐源狀啓。據刑曹粘目內。綾州前牧使洪周萬。令該府處之事。允下矣。洪周萬。今方待命。卽爲拿囚之意。敢啓。傳曰。知道。
정조 5년
辛丑六月二十三日卯時。上詣北營。西北別付料軍試取入侍時。行都承旨嚴璹。左承旨徐有防。右承旨李在學。左副承旨金尙集。右副承旨趙時偉。同副承旨申應顯。假注書趙衍德李敬行。記事官文采五。別兼春秋李集斗。領議政徐命善。兵曹判書李性源。行知中樞府事具善復。吏曹參議鄭志儉。行副護軍任嵂。修撰趙城鎭。宣傳官朴基豐。以次序立訖。上具翼善冠袞龍袍。乘輿出拱辰門。至永肅門外。下敎曰。訓將外。各營中軍。率諸將官。祗候後。進參陣上事。分付。宣傳官李儒敬承命。分付。上詣朝宗門外。通禮跪請降輿。上降輿。入神門就板位。贊儀唱四拜禮。上拜禮畢。仍詣大報壇。奉審訖。上降自東階。步出拱北門。通禮跪請乘輿。上乘輿。始張鼓吹。進詣北營。通禮跪請降輿。上降輿卽座。上曰。日熱尤甚矣。時偉曰。雨意頗多矣。上曰。訓將畢試間。禁將代領其軍。李敬懋自侍班退出。上命小開門。性源進前跪稟。儒敬跪稟小吹打。小開門訖。上曰。行首宣傳官擧行。太甚慢忽。記過。上曰。宣傳官金益彬李尙謙。不卽參班。記過。儒敬曰。中軍以下。行禮中階。將官以下。行禮階下乎。上曰。可矣。上曰。中軍李漢昌。行禮時旗不高擧。揖不成樣。記過。哨官金熙重。亦爲記過。有防曰。訓鍊正李東植。姑未謝恩。何以爲之乎。上曰。先行禮後謝恩事。分付。儒敬承命。分付。上曰。殿座咫尺之地。喧譁特甚。墻外雜人。禁軍別將。各別申飭。賤臣承命。分付。上曰。試官率武士行拜禮事。分付。儒敬承命出傳。命善等率武士行禮訖。以次陞殿。命善曰。日熱如此。聖體。若何。上曰。一樣矣。上曰。藥房提調入侍。賤臣出。與鄭民始偕入進伏。民始曰。進御湯劑。止今日爲十貼矣。何以爲之乎。命書榻敎曰。進御加減六君子湯。自明日停止。民始曰。惠慶宮進御湯劑。亦何以爲之乎。命書榻敎曰。惠慶宮進服加減六和湯。自明日停止。命善曰。見今試庭。極甚狹窄。移設君子亭。宜矣。上曰。可矣。上曰。北營。創於何年耶。善復曰。殆今二百年。而君子亭。則故相臣趙文命所建矣。上曰。夢踏亭。亦創何年乎。命善曰。先朝夢踏此地。仍爲建亭而命名矣。善復曰。亭號。則故相臣李奉敎以書矣。上曰。本營丹雘。何以一新乎。善復曰。臣於昨年以爲塗改矣。上曰。訓將之每事修擧。極甚嘉賞。近聞訓局。殆甚凋殘。凡所冗費。多靠船稅。而以營船之致敗。過有所失云。其通變之道。不可不軫念矣。民始曰。聖敎果然矣。上曰。吏判尙不出肅乎。命善曰。然矣。命書榻敎曰。吏曹判書李衍祥。牌招察任。善復曰。別付料軍官四十四人。北道武士七十一人矣。試記。當以兩件修入乎。上曰。以一件修入。可也。仍移御君子亭。下敎曰。別付料軍官。先爲應試。可也。命善曰。試士見今夥然。以四貫革設試。宜矣。上曰。依此爲之。武士等以次試射。上曰。告箭官。若有誤傳之事。則當施重繩。以此知悉。可也。儒敬承命。分付。上曰。今日此擧。亦是罕設。北營將官軍士。亦當試射。擧案。先爲修入。可也。上曰。李章吾生前。有敍用之典乎。民始曰。只給牒矣。以前判書李章吾卒逝啓本。命書傳敎曰。聞甚嗟惜。罪名猶未盡解云。特爲蕩滌。上曰。昨日吏判事。果何如。命善曰。卽見傳敎下者。其所注擬。極涉可怪矣。柳星漢之通淸。雖以地處言之。尙有不足。況年前所犯。亦云不細。臣於其時。果請竄配矣。上曰。李時秀之特以柳星漢必爲通淸者。果誠何心。尙未曉其意也。命善曰。李時秀。職居銓郞。固當擇擬臺望。而如是擧行。實甚怪駭矣。上曰。毋論此事某事。李時秀之平日擧行。亦多不謹。至於今番事。尤涉駭然。以柳星漢本事論之。敎隷發劍。極爲駭痛。到院乞憐。亦甚怪駭。豈以此等之人敢擬通淸之望乎。此亦紀綱所在。實難姑置矣。命善曰。通淸者。不知何限。而今以柳星漢備擬者。誠可怪矣。上曰。吏判之做錯。非但此事。泰仁縣監。以年滿人擬入。古阜谷城。旣有擇差之敎。而又以年多人檢擬。亦甚可訝矣。命善曰。古阜谷城。固當擇人以送。而亦不留意。誠涉駭然矣。上曰。明當開政乎。命善曰。吏判尙不肅謝。有難明日爲政矣。命書榻敎曰。吏曹判書李衍祥。更爲牌招。申飭行公。上曰。都政窠闕。尙餘幾何乎。命善曰。今餘五分一矣。上曰。今日試射。卽慰悅武士之擧。而此亦科場。毋得用情事。申飭監的官。可也。時偉曰。柳葉箭試畢後。當以何技試取乎。上曰。以片箭試之。可也。命善曰。今此試射之擧。實是慰悅遐土之意。而渠輩。千里裹糧。有望而來。無味而歸。則必有落莫之歎。優等人。特令恩敎。薦之守部將。仍付都政之窠。則其在奬勸之道。必見來效矣。上謂善復曰。武士越薦事。分付守部將。今日內擧行。可也。善復曰。當依下敎。分付矣。時偉曰。北道武士片箭。今已畢試。本營入直將官軍士。當依下敎應試乎。上曰。可矣。將官軍士等。以次試射訖。善復曰。今此殿庭。極甚狹隘。鐵箭有難容射。以北墻外移設。宜矣。上曰。卿與諸試官。往試以來也。時偉曰。何承旨進去乎。上曰。兵房承旨進去也。命善等承命退出。少頃命善等。自試所進前奏曰。北道武士中。朱彭齡。腰揷鐵鞭。入就試庭。故臣不勝驚駭。卽令結縛。仍置營下而來矣。上曰。渠雖遐土武士。作此擧措。極甚可怪矣。性源曰。雖是遐方無識武士之事。旣有腰帶鐵鞭。入此試庭。則論其所犯。爲律不輕。卽令該曹從重科治。宜矣。上曰。鐵鞭委折。卿等詳聞其由乎。命善曰。臣果盤問。則以爲自北上來時。以禦賊防身次。腰揷而來。仍入試庭云。而不可以遐鄕武士。置之尋常矣。上曰。此必是遠路防身之物。今此腰帶入庭。抑或無情之事矣。命善曰。雖是無情之事。揆以所犯。其律爲重。卽令下送本道。頒示其罪。以懲遐俗。宜矣。上曰。旣以慰悅遐土之意。抄士而來。反以愚昧無情之事。勘罪而送。則其在奬勸之道。極涉。如何。還宮後。當商量下敎矣。命武士等以次進講兵書。民始曰。今此親臨試才。恩接出常。遐土諸人。若聞此擧。則必多聳動矣。上曰。入格人。凡爲幾何。命善曰。李汝白。柳葉箭三中四分。其外。或有二三中矣。上曰。鐵箭片箭。俱無入格人乎。善復曰。北人不閑此技。故果無善射。且日甚暑熱。弓不堅强而然矣。上曰。入格人。將何以區處乎。性源曰。擬薦事。俄因下敎。探問守部將。則以爲詳知家閥。然後可以越薦云矣。善復曰。李養中之孫。雖是關北之人。厥祖曾經水使。其父亦爲守令。此等人。實爲應薦之人矣。上曰。各技居首爲幾人乎。命善曰。只各一人矣。上曰。居首人。欲除邊將。以下則分給馬帖。何如。性源曰。若以邊將特除。則尤爲獎勸之道矣。善復曰。北道所貴箭竹。以此施賞。宜矣。上曰。卿等之言。誠是矣。賞木弓矢。必以各該營待令。而榜目中。仍書分等。賞格諸武士。卽令廣闊處待令。上曰。兵判改戎服入來。訓將先赴陣上。善復承命而退。上曰。試射賞格。曾有謄錄乎。性源曰。先朝只以居首人。特除邊將矣。上曰。今亦依此例。好矣。命試官先退。命善等以次退出。上具翼善冠袞龍袍。降座出殿。通禮跪請乘輿。上乘輿出北營門。下敎曰。入格武士。盡爲召入。李汝白等。以次進伏。上曰。今此親試。實出慰悅之道。而居首人。特除邊將。之次人。以次頒賞。爾其知悉。且擬薦事。已有申飭。爾等必惕念習㙯也。仍命駕前頒賞。時偉曰。方有疊賞之人。何以爲之乎。上曰。今番拔例以給。可也。頒賞訖。命書榻敎曰。今日記過人。竝分揀。仍駕發樂作。詣集成門外。下敎曰。各營軍兵挾輦軍解嚴。宣傳官出標信。分付。上入集成門。諸臣口傳問安訖。以次退出。
정조 5년
行都承旨嚴璹藥院直。左承旨徐有防坐直。右承旨李在學坐。左副承旨金尙集坐。右副承旨趙時偉坐直。同副承旨申應顯坐。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
申應顯啓曰。大司憲金文淳牌不進。執義兪彦鏶在外。掌令李鼎揆在外。一員未差。持平鄭喆祚在外。一員未差。今日以監察茶時之意。敢啓。傳曰。知道。
정조 5년
趙時偉。以備邊司言啓曰。今日次對。堂上懸病。至於五員之多。雖未知病勢之如何。而特敎來會之下。不爲一齊進參。其在事體。極爲未安。懸病人員。一竝推考。卽爲牌招。使之進參。何如。傳曰。允。
정조 5년
以備忘記。傳于徐有防曰。飭敎屢下。期日在明。常不出肅行公者。事體道理。萬萬寒心。吏曹判書李衍祥。從重推考。卽爲牌招。嚴飭行公。牌不進傳旨。更勿捧入。
정조 5년
備邊司薦望。以李柱國爲摠戎使。
정조 5년
兵曹。摠戎使李柱國。
정조 5년
趙時偉啓曰。新除授摠戎使李柱國。敎書雖未及啓下。即爲牌招。傳授密符。何如。傳曰。允。設置知製敎。每有此啓辭。此亦國體所在。此後非特敎或迫暮之時。無得以未及製進入啓事。仍爲定武施行。摠帥敎書。斯速撰進。與諭書同爲安寶。
정조 5년
徐有防。以實錄廳郞廳。以摠裁官意啓曰。本廳刊印。自今日更爲始役之意。敢啓。傳曰。知道。
정조 5년
趙時偉。以兵曹言啓曰。來七月當上番騎兵點考。當於今月二十五日爲之。而親臨都目政事相値。以二十六日退行之意。敢啓。傳曰。知道。
정조 5년
又以禁衛營言啓曰。依下敎。今六月二十五日有薦騎士取才。設行於南別營。而北道武士七十人中。願赴六人及他道有薦人應赴者。一體合試。以充一番騎士闕額之意。敢啓。傳曰。知道。
정조 5년
又以御營廳言啓曰。依下敎。有薦騎士取才。當爲設行。而北道武士七十人中。願赴者六人。皆屬禁衛營應試。本廳無一人自願者。而出於他出身。則前已試取八人。姑未塡充。不得擧行之意。敢啓。傳曰。知道。
정조 5년
又以義禁府言啓曰。江華府留守徐浩修伏啓。據刑曹粘目內。月串鎭前僉使李寅協。移本府處之事。允下矣。李寅協。時在任所云。依例發遣府羅將。交代後拿來。何如。傳曰。允。
정조 5년
禁府啓目。吏曹正郞李時秀原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。啓。旣曰無一面之分。則雖是主通之人。干涉可否。必不若長三銓。然執筆唯唯。未始開口皁白。爲先罷職放送爲良如敎。
정조 5년
敎摠戎使李柱國書。王若曰。薄示飭勵。纔解御營之符。旋許甄收。庸授摠帥之鉞。一面之寄。三命宜恭。眷彼漢北一營。實我畿右重鎭。托心膂於管轄。其勢拱三輔之喉。參機務於籌司。爲任均兩局之體。關防時金湯之固。表裏山河。緩急倚藩屛之要。左右保障。惟熟手可堪此任。當是時尤難其人。惟卿笠轂令譽。干城宿望。殊績已著於制閫。粵自先王朝倚毗。重任屢畀於登壇。蔚有古將臣才略。蓋內外歷試者久。顧朝家委任也專。玆授卿以摠戎使。卿其祗服寵章。克劼戎務。繕倉厫修器械。須思固圉之方。愼賞罰明恩威。宜懋服衆之道。於戲。戎存桑土。九重寬北顧之憂。色動旌旗。三軍喜前度之帥。故玆敎示。想宜知悉。副校理知製敎臣李鼎道製進
정조 5년
辛丑六月二十四日申時。上御涵仁亭。禮房承旨入侍時。左承旨徐有防。假注書趙衍德。記事官文采五。別兼春秋鄭東浚。以次進伏訖。上曰。夢踏亭創建時日記。持來乎。有防曰。方在政院。而未能持入矣。命讀公事訖。命退。承史以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨金尙集坐直。右副承旨趙時偉坐。同副承旨申應顯坐。注書二員未差。假注書趙衍德藥院直李敬行仕直。事變假注書姜彙鈺仕。
정조 5년
以刑曹都囚徒單子。傳于金尙集曰。太鎭亨。姑爲放送。更令司謁嚴飭立役。近仗軍士。因閣牌囚禁人放送。偸佩信符人。滯囚幾近半年。亦令考律勘放後。草記。